Jungelboken (1967)

Jungelboken (originaltittel: The Jungle Book) er en amerikansk tegnet fantasy-komedie og filmmusikal fra 1967 produsert av Walt Disney.

Filmen handler om villungen Mowgli som bor sammen med noen dyr i jungelen. Når ryktet går om at den farlige tigeren Shere Khan er tilbake i jungelen, bestemmer panteren Bagheera seg for å ta Mowgli med til et tryggere sted. Målet er en menneskeby, men dit vil ikke Mowgli siden han opplever jungelen som sitt hjem. Han rømmer, og finner en ny venn i den bekymringsløse bjørnen Baloo. Filmen er basert på fortellingene om villungen Mowgli fra Jungelboken, som ble skrevet av Rudyard Kipling.

Den ble ikke utgitt med norske stemmer før i 1993.

Den er den 19. filmen i rekken av Disneys klassikere, og den siste filmen produsert av Walt Disney (som døde under produksjonen). 

I 2003 utkom oppfølgeren Jungelboken 2.

Handlingsreferat 
Mowgli, en ung foreldreløs liten gutt, blir oppdaget i en kurv i Indias dype jungel av Bagheera, en svart panter. Bagheera tar umiddelbart med seg den lille gutten til Raksha, en ulvemor som nettopp har fått unger. Hun og kameraten hennes, Rama, oppdrar Mowgli sammen med deres egne unger - og etter 10 år har Mowgli blitt godt kjent med livet i jungelen, og leker ofte med ulvesøsknene sine. Bagheera er fornøyd med hvor glad og fornøyd Mowgli er nå, men også bekymret over at Mowgli en eller annen gang må vende tilbake til hans eget slag.

En kveld møtes foreldrene til ulveflokken på Council Rock, etter å ha fått vite at Shere Khan, en menneske-spisende bengalsk tiger, har returnert til flokken sin i jungelen. Akela bestemmer at Mowgli for sin egen sikkerhets skyld er nødt til å forlate jungelen. Bagheera melder seg frivillig til å eskortere Mowgli til en menneske-landsby. De reiser allerede samme natt, men Mowgli er fast bestemt på å bli værende i jungelen fordi dette er hans hjem. Han og Bagheera hviler i et tre for natten. Men  Kaa, en sulten indisk pytonslange, forsøker å sluke Mowgli før Bagheera griper inn. Neste morgen forsøker Mowgli å bli med i elefant-patruljen, ledet av oberst Hathi og hans kone Winifred. Bagheera bestemmer seg for å etterlate Mowgli på egen hånd. Mowgli møter snart den tilbakelente, morsomme bjørnen Baloo, som lover å oppdra Mowgli selv, og aldri ta ham med til menneske-landsbyen.

Men kort tid senere kidnapper en gruppe aper Mowgli, og tar ham med til lederen sin, en orangutang ved navn kong Louie. Kong Louie tilbyr å hjelpe Mowgli med å bli i jungelen, hvis Mowgli kan fortelle Louie hvordan han kan lage ild som andre mennesker. Men ettersom Mowgli aldri ble oppdratt av mennesker, vet han ikke hvordan han skal lage ild. Bagheera og Baloo ankommer for å redde Mowgli, og i det påfølgende kaoset blir kong Louies palass ødelagt. Men Bagheera snakker med Baloo den kvelden, og overbeviser ham om at jungelen ikke vil være trygg for Mowgli så lenge Shere Khan befinner seg i området.

Neste morgen forklarer Baloo motvillig til Mowgli at menneske-landsbyen sannsynligvis er best for ham. Men Mowgli stikker av. Imidlertid blir Shere Khan klar over Mowglis eksistens, og er nå fast bestemt på å jakte og drepe Mowgli. I mellomtiden møtes Mowgli og Kaa enda en gang, og slangen forsøker å spise ham etter å ha hypnotisert ham til å sove. Men Mowgli kommer seg unna. Han møter deretter en gruppe vennlige gribber, som aksepterer ham som en utstøtt.

Men Shere Khan dukker også opp kort tid senere, skremmer gribbene og konfronterer Mowgli. Baloo skynder seg til unnsetning, og forsøker å holde Shere Khan unna Mowgli, men han blir nesten drept i prosessen. Bagheera og Baloo tar med seg Mowgli til utkanten av en menneske-landsby, men Mowgli er fremdeles nølende til å faktisk reise dit. Tankene hans forandrer seg idet han får et glimt av en vakker ung kvinne fra landsbyen som kommer ned til en elvebredd for å hente vann til landsbyen.

Musikkinnslag 
Jungelboken inneholder flere klassiske sanger, inkludert «Bare Necessities» og «I Wanna Be Like You». Mesteparten av sangene er skrevet av brødrene Richard M. Sherman og Robert B. Sherman.

Rolleliste (stemmer)

Referanser

Eksterne lenker 
 
 
 

Disney-filmer
Animerte filmkomedier fra USA
Animerte fantasyfilmer fra USA
Filmer basert på bøker
Filmer fra 1967
Engelskspråklige filmer
Filmer basert på verk av Rudyard Kipling
Animerte barnefilmer fra USA
Animerte filmer med antropomorfe dyr